ข้าวมันไก่ ใครว่าทำกินเองได้ง่ายๆ  ผมคนหนึ่งละที่พยามศึกษาหาข้อมูลจากอินเตอร์เน็ตวิธีการทำ ไก่ต้ม หุงข้าวมัน เพื่อจะลองทำเองกินที่บ้าน เนื่องจากเป็นเมนูโปรดของลูกชาย จนแล้วจนรอด ยังไม่ได้ลงมือทำซะที 

พอศึกษามากเข้า ถึงกะร้องโอ๊ะ ไม่ง่ายเลยที่จะต้มไก่ให้สุกได้ที่ เปื่อยพอดี เนื้อนุ่ม ผิวหนังเป็นมันเยิ้ม ไม่ปริแตก และหุงข้าวมันให้อร่อย ต้มน้ำซุป ให้อร่อย กลมกล่อมแบบที่ร้านข้าวมันไก่เจ้าเก่าเขาทำขายกัน

เริ่มลองทำเองครั้งเดียวเลิกเลย  บอกกับลูกชายว่า เราไปกินที่ร้านกันดีกว่านะ ทำกินเองไม่คุ้ม แพง  หุหุหุ 

ร้านโปรดของเจ้าลูกชายคือร้านนี้ครับ ทิพย์โอชา อยู่เลยโรงแรมริเวอร์ไซด์เชียงของมานิดหน่อย อยู่ทางขวามือ
ไก่ต้มของที่นี่ มีคุณสมบัติที่ดีทุกประการตามที่ได้กล่าวมาข้างต้น  เคยถามลูกชายว่าข้าวมันไก่นี่มันอร่อยตรงไหน เห็นไปไหนก็เลือกที่จะสั่งแต่ข้าวมันไก่  แกบอก “อร่อยตรงน้ำซุป”  เลยถามต่อว่าแล้วน้ำซุปข้าวมันไก่ที่เคยกินตั้งแต่เกิดมา ร้านไหนอร่อยที่สุด  แกบอก “ทิพย์โอชา” เชื่อเถอะครับ  เด็กมักพูดความจริง

ข้าวมันไก่ต้ม  ไก่อบรสนุ่มลิ้น ข้าวมันหอมอร่อย น้ำจิ้มรสเด็ด น้ำซุป หวานน้ำต้มกระดูก กลมกล่อม พอดีๆ นอกจากนี้ยังมีข้าวหมูแดง ข้าวหมูกรอบ บะหมี่ไก่ให้ท่านได้เลือกรับทานอีกด้วย  มาเที่ยวเชียงของต้องมาลองทานร้านนี้ให้ได้นะครับ
